**Indokolás a közterületek** **használatáról szóló 7/2011. (III. 31.) önkormányzati rendelet módosításához**

Székesfehérvár közigazgatási területén a közterületek használatának szabályait a közterületek használatáról szóló 7/2011. (III. 31.) önkormányzati rendelet (a továbbiakban: Rendelet) tartalmazza.

A jogalkotásról szóló 2010. évi CXXX. törvény 17. §-a szerint a jogszabály előkészítőjének előzetes hatásvizsgálattal kell felmérnie a szabályozás várható következményeit, a 18. §-a szerint pedig a jogszabály előkészítője a jogszabály tervezetéhez indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait és az indokolás közzétételére vonatkozó álláspontját.

**Előzetes hatásvizsgálat**

**I. Várható társadalmi hatások**

A jelenleg hatályos Rendelet szerint Székesfehérvár Városgondnoksága Kft. számára csak ünnepi és kulturális rendezvényekhez kapcsolódó vásárok tartásához adható közterület-használati engedély. Tekintettel arra, hogy az élet- és vagyonbiztonságot veszélyeztető tömeges megbetegedést okozó humánjárvány miatt a tavaszi és a nyári időszakban szokásos rendezvények nem kerülnek megtartásra, az ezekhez a rendezvényekhez kapcsolódó vásárok is elmaradnak, és a vásárokon árusító őstermelők, kisvállalkozók és egyéb árusok elesnek a vásárokból származó bevételüktől, a vevők a közterületen nem tudják megvenni a megszokott termékeket.

A Rendelet módosítását követően Székesfehérvár Városgondnoksága Kft. számára közterület-használati engedély adható **egységes árusítópavilonok és asztalok kereskedelmi célú hasznosítására**, ily módon az őstermelőknek, kistermelőknek és egyéb árusoknak ezen pavilonoknál és asztaloknál lesz lehetőségük árusítani.

**II. Várható gazdasági, költségvetési hatások**

A Rendelet módosításának nincs várható gazdasági, költségvetési hatása.

**III. Várható környezeti és egészségi következmények**

A Rendelet módosításának nincs várható környezeti és egészségi következménye.

**IV. Adminisztratív terheket befolyásoló hatások**

A Rendelet módosítása több adminisztratív terhet nem ró az Önkormányzatra.

**V. A rendelet megalkotásának szükségessége, a jogalkotás elmaradásának várható következménye**

A Rendeletet azért szükséges módosítani, hogy rendezvény, vásár nélkül is legyen lehetőségük az őstermelőknek, kistermelőknek és egyéb árusoknak pavilonoknál és asztaloknál árusítani, a vevőknek megvenni a megszokott termékeket. A jogalkotás elmaradásának várható következménye, hogy a rendezvényekhez kapcsolódó vásárokon árusító őstermelők, kistermelők és egyéb árusok elesnek az egyébként ilyenkor szokásos bevételüktől, a vevők nem tudják megvásárolni a megszokott termékeket.

**VI. A rendelet alkalmazásához szükséges személyi, szervezeti, tárgyi és pénzügyi feltételek**

A Rendelet alkalmazásához több személyi, szervezeti, tárgyi és pénzügyi forrás nem szükséges.

**Általános indokolás**

Az élet- és vagyonbiztonságot veszélyeztető tömeges megbetegedést okozó humánjárvány miatt a tavaszi és a nyári időszakban szokásos rendezvények nem kerülnek megtartásra, így az ezekhez a rendezvényekhez kapcsolódó vásárok is elmaradnak. Az őstermelők, kisvállalkozók és egyéb árusok, a vevők érdekében indokolt lehetővé tenni az árusítási lehetőséget rendezvényhez nem kötődően is.

A nyári időszakra való tekintettel indokolt továbbá a vendéglátóipari kitelepülések nyitvatartási idejét módosítani.

**Részletes indokolás**

**Az 1. §-hoz**

Rögzíti, hogy Székesfehérvár Városgondnoksága Kft. bármely övezetre kérhet közterület-használati engedélyt egységes árusítópavilonoknak és asztaloknak kereskedelmi célú hasznosítására.

**A 2. §-hoz**

Arról rendelkezik, hogy Székesfehérvár Városgondnoksága Kft. számára egységes árusítópavilonoknak és asztaloknak kereskedelmi célú hasznosítására kiadott közterület-használati engedély magába foglalja a társasággal polgári jogi jogviszonyban állók engedélyét is.

**A 3. §-hoz**

Rögzíti, hogy Székesfehérvár Városgondnoksága Kft.-nek nem adható ingyenesen közterület-használati engedély az egységes árusítópavilonoknak és asztaloknak kereskedelmi célú hasznosítására.

**A 4. §-hoz**

**Őstermelők**kel kapcsolatban rögzíti, hogy a Rendeletben meghatározott korlátozások (maximum 1,5 m2 méretű területen, meghatározott közterületeken történő árusítás) Székesfehérvár Városgondoksága Kft. által elhelyezett árusítópavilonok és asztalok esetén nem alkalmazandó.

**Az 5. §-hoz**

A hatályos Rendelet szerint a kitelepülés legkésőbb 20.00 óráig tarthat nyitva minden olyan napon, amelyet iskolai tanítási nap követ, egyéb napokon a nyitvatartás 21.00 óráig terjedhet. A nyári időszakra való tekintettel **a vendéglátóipari kitelepülés nyitvatartási ideje egy-egy órával meghosszabbodik. Július 1. napjától augusztus 31. napjáig terjedő időszakban** pedig a kitelepülés **22 óráig tarthat nyitva** minden olyan napon, amelyet munkanap követ, egyéb napokon **24 óráig tarthat nyitva.**

**A 6. §-hoz**

Hatályba léptető rendelkezést tartalmaz, továbbá arról rendelkezik, hogy a Módosító rendelet rendelkezéseit a hatálybalépésekor folyamatban lévő ügyekben is alkalmazni kell.

**dr. Cser-Palkovics András**

polgármester